SABUY วิ่งแรง 5% เก็งแผนธุรกิจเด่น หลังผุด 5 บ.ย่อย-ผนึก “นินจาแวนน” ขยายฐานลูกค้า
SABUY วิ่งแรง 5% มาที่ 17.80 บ. คาดนักลงทุนเข้าซื้อเก็งฯ แผนธุรกิจเด่น หลังตั้ง 5 บริษัทย่อย ลุยสินทรัพย์ดิจิทัล-ธุรกิจดิจิทัล ผนึก “นินจาแวนน” ขยายฐานลูกค้า คาดหนุนผลงานโตต่อเนื่อง
SABUY วิ่งแรง 5% มาที่ 17.80 บ. คาดนักลงทุนเข้าซื้อเก็งฯ แผนธุรกิจเด่น หลังผุด 5 บ.ย่อย ลุยธุรกิจดิจิทัล ผนึก “นินจาแวนน” ขยายฐานลูกค้า
17 ธ.ค. 2564

ผู้สื่อข่าวรายงานว่า ราคาหุ้น บริษัท สบาย เทคโนโลยี จำกัด (มหาชน) หรือ SABUY ล่าสุด ณ เวลา 10:15 น. อยู่ที่ 17.80 บาท บวก 0.80 บาท หรือ 4.71% สูงสุดที 18.20 บาท ต่ำสุดที่ 17.10 บาท ด้วยมูลค่าซื้อขาย 134.77 ล้านบาท

โดยนายวิรัช มรกตกาล ประธานเจ้าหน้าที่บริหารสายงานพาณิชย์และการลงทุน SABUY เปิดเผยว่า บริษัทฯ ได้ร่วมเป็นพาร์ทเนอร์กับนินจาแวน โดยมองเห็นศักยภาพในการที่ทั้ง 2 บริษัทจะเติบโตไปพร้อมกัน เพราะในกลุ่มสบายเองมีการลงทุนในธุรกิจรับส่งพัสดุอย่างต่อเนื่อง มีแบรนด์ขนส่งในเครือ 4 แบรนด์ รวมกว่า 8,000 สาขา และมีความยินดีที่ได้นินจาแวนมาร่วมเป็นพาร์ทเนอร์รับส่งพัสดุให้กับแบรนด์ไปรษณีย์ในเครือของสบายทั้งหมด
นอกจากนั้นยังได้ร่วมมือกันเพิ่มในธุรกิจที่เกี่ยวโยงกันใน SABUY Ecosystem อย่างเช่น SABUY Maxi บริษัทนายหน้าประกันภัยในเครือสบาย ซึ่งได้รับความไว้วางใจให้เข้ามาช่วยดูแลและนำเสนอผลิตภัณฑ์ประกันภัยที่เหมาะสมให้แก่พนักงานของนินจาแวน
ขณะเดียวกันได้มีการจัดบริษัทใหม่ ประกอบด้วย 1.บริษัท สบาย ดิจิตอล จำกัด บริษัทเข้าลงทุน 90% ของทุนจดทะเบียน 10,000,000 บาท มุลค่าที่ตราไว้หุ้นละ 10 บาท เพื่อศึกษาและลงทุนในธุรกิจที่เกี่ยวข้องกับสินทรัพย์ดิจิตอล (Digital Asset) เพื่อรองรับการใช้งานในกลุ่ม ecosystem ของกลุ่มบริษัท 2.บริษัท สบาย แอคเซลเลอเรเตอร์ จำกัด บริษัทเข้าลงทุน 90% ของทุนจดทะเบียน 10,000,000 บาท มูลค่าที่ตราไว้หุ้นละ 10 บาท เพื่อศึกษาและลงทุนธุรกิจธุรกิจที่เกี่ยวข้องกับนวัตกรรม เพื่อขยายการลงทุนของกลุ่มบริษัท และเพิ่มศักยภาพสินค้าและบริการใน ecosystem ของกลุ่มบริษัท
รวมทั้ง 3.บริษัท สบาย พอซ จำกัด บริษัทเข้าลงทุน 100% ของทุนจดทะเบียน 50,000,000 บาท มูลค่าที่ตราไว้หุ้นละ 10 บาท เพื่อพัฒนาและลงทุนในระบบ ระบบ POS (Point of sale system) หรือระบบขายหน้าร้าน 4.บริษัท สบาย สปีด จำกัด บริษัทเข้าลงทุน 100% ของทุนจดทะเบียน 350,000,000 บาท มูลค่าที่ตราไว้หุ้นละ 10 บาท เพื่อลงทุนในธุรกิจ Drop-off และที่ธุรกิจกิจอื่นที่เกี่ยวข้อง และ 5.บริษัท สปีดดี้ เอ็กเพรส เซอร์วิส จำกัด โดย SABUY SPEED เข้าถือหุ้น 50% และนายธนวินท์ กียะกูล ถือ 50% ของทุนจดทะเบียน 1,000,000 บาท วัตถุประสงค์การจัดตั้งเพื่อรวบรวมจุด drop off ภายใต้ Speedy